ཏི་མུག་རྣམ་པར་སྣང་མཛད་བརྗོད། །ཅེས་པ་ལ་སོགས་པ་རྒྱ་ཆེར་གསུངས་སོ། གཉིས་མངོན་བྱང་ལྔའི་ཚུལ་དུ་ཆགས་པ་སྟེ༑ལུས་ཀྱི་ཆོས་ཀྱི་སྐབས་སུ་བཤད་དོ། དེ་ལྟར་མངོན་པར་བྱང་ཆུབ་པ་ལྔའི་ཚུལ་གྱིས་མངལ་ནས་སྐྱེས་པ་ཐམས་ཅད་ལྷ་མངལ་སྐྱེས། རྫུན་ནས་སྐྱེས་པ་ཐམས་ཅད་རྫུས་སྐྱེས་ཏེ། རྣམ་སྨིན་གྱི་ལུས་སྤྲུལ་སྐུ། བར་དོ་ཡིད་ཀྱི་ལུས་དང་རྨི་ལམ་བག་ཆགས་ཀྱི་ལུས་ལོངས་སྐུ། སེམས་ཆོས་སྐུ་སྟེ་སྐུ་གསུམ་དབྱེར་མེད་པ་བདེ་བ་ཆེན་པོའི་སྐུའོ། །རྗེ་བླ་མའི་གསུངས་ལས། རྒྱུད་དང་ལམ་འབྲས་སོགས་མན་ངག་རྣམས་དང་སྦྱར་ནས་བཤད་ན་ཡང་ས་བཅུ་མཐར་ཕྱིན་པ་སངས་རྒྱས་ཡིན་ཏེ། དེ་ཡང་མའི་མངའ་དུ་འཇུག་པ་ན་ལྷན་ཅིག་སྐྱེས་པའི་ཡེ་ཤེས་དགའ་བ་དང་བཅས་ནས་འཇུག །དེ་ནས་ཞག་བདུན་དུ་དགའ་བའི་ཡེ་ཤེས་ལ་གནས་པས་ས་དང་པོ་རབ་ཏུ་དགའ་བའོ། །ཟླ་བ་གཉིས་ནས་རྩ་དབུ་མ་དང་དེ་ལ་བརྟེན་པའི་ལྟེ་བ་དང་སྤྱི་བོའི་འཁོར་ལོ་ཆགས་ཏེ། རྩ་རླུང་ཐིག་ལེ་སྐྱོན་གྱི་དྲི་བ་མེད་པས་ས་གཉིས་པ་དྲི་མ་མེད་པའོ། །ཟླ་བ་གསུམ་ན་འཁོར་ལོ་བཞིའི་རྩ་མདུད་ཆགས་ཡན་ལག་གི་གཞི་ཐིངས་པས་ས་གསུམ་པ་འོད་བྱེད་པའོ། །ཟླ་བ་བཞི་ན་ལུས་ཀྱི་རྣམ་པ་དང་ཁ་དོག་སྔར་བས་ཆེས་གསལ་བས་ས་གཞི་པ་འོད་འཕྲོ་བའོ། །ཟླ་བ་ལྔ་ན་ཁ་མིག་དང་དབང་པོ་དོད་པས་སྨན་དང་སྔགས་ཀྱི་ནུས་པ་བཅར་བའམ་དབྱུང་བ་དཀའ་བས་ས་ལྔ་པ་སྦྱང་དཀར་བའོ། ། ཟླ་བ་དྲུག་ནས་དབང་པོའི་སྒོ་རྣམས་སྔར་བས་ཆེས་གསལ་བས་ས་དྲུག་པ་མངོན་དུ་གྱུར་པའོ། །ཟླ་བ་བདུན་ན་བ་སྤུ་དང་སེན་མོ་རྣམས་ཆགས་པས་སྔགས་དང་རྟེན་འབྲེལ་གྱི་ནུས་པ་ལས་རིང་དུ་སོང་བས་ས་བདུན་པ་རིང་དུ་སོང་བའོ། །ཟླ་བ་བརྒྱད་ན་དབང་པོ་དང་ཡན་ལག་དང་ཉིང་ལག་རྫོགས་པས་རྟེན་འབྲེལ་ལ་སོགས་པས་ཕོ་མོར་བསྒྱུར་དུ་མི་བཏུབ་པའི་ཕྱིར་སངས་བརྒྱད་པ་མི་གཡོ་བའོ། ། ཟླ་བ་དགུ་ན་ལུས་ཟུངས་བདུན་རྫོགས་ཕྱི་ནང་གི་སྐྱེ་མཆེད་རྫོགས་པས་ས་དགུ་པ་ལེགས་པའི་བློ་གྲོས་སོ། ཟླ་བ་བཅུ་ན་སྐྱོད་བྱེད་ཀྱི་རླུང་གིས་མགོ་ཞབས་བཟློག་སྟེ་སྲིད་པ་ལུགས་སུ་འབྱུང་བ་ནི་ས་བཅུ་པ་ཆོས་ཀྱི་སྤྲིན་ནོ། དེ་ལྟར་ན་ས་བཅུ་མཐར་ཕྱིན་པའི་སངས་རྒྱས་ཡིན་ཏེ། བརྟག་གཉིས་ལས། འདི་དག་རྐྱེན་གྱིས་སེམས་ཅན་རྣམས། སངས་རྒྱས་ཉིད་དུ་ཐེ་ཚོམ་མེད། ཟླ་བ་བཅུ་ནི་ས་རྣམས་ཏེ། སེམས་ཅན་ས་བཅུའི་དབང་ཕྱུག་གོ ཞེས་སོ། གནས་པ་རྫོགས་པའི་སངས་རྒྱས་སུ་གནས་པ་ལ་གཉིས་ལས། ལུས་སྤྲུལ་པའི་དགེ་སློང་དུ་གནས་པ་དང་། ལུས་རྫོགས་པའི་སངས་རྒྱས་སུ་གནས་པའོ། །དེ་ལ་དང་པོ་མ་མཁན་པོ། ཕ་སློབ་དཔོན། ལྟོ་བ་ནི་གནས། མངལ་གྱི་ཕྲུ་མ་ཆོས་གོས། སྐྲ་དང་ཁ་སྤུ་བྲེགས་པའི་དབུ་ཟླུམ་ཞབས་རྗེན། སྤྱི་བོར་ཐལ་མོ་སྦྱར་བ་ཕྱག །ཨ་ཧཾ་གི་སྒྲ་སྔགས་ཀྱི་བཟླས་པ། ཟླ་བ་བཅུ་བསྙེན་པར་རྫོགས་པ། འགྲོ་བའི་བྱ་བ་ནི་ཁྲིམས་ཏེ། ལུས་སྤྲུལ་པའི་དགེ་སློང་དུ་བྱོན་པའོ། །དེ་ཉིད་བརྟག་གཉིས་ལས། སྡེ་པ་ཞེས་བྱ་སྐུ་རུ་བརྗོད། ཅེས་པ་ནས། སེམས་ཅན་ས་བཅུའི་དབང་ཕྱུག་གོ །ཞེས་པའི་བར་དུ་རྒྱ་ཆེར་གསུངས་སོ། །ལུས་རྫོགས་པའི་སངས་རྒྱས་སུ་གནས་པ་ནི། ལུས་སྐུ་གསུམ་དབྱེར་མེད་པའི་སངས་རྒྱས་རིགས་དྲུག་པ་རྡོ་རྗེ་འཆང་ཡིན་ཏེ། དེའི་སངས་རྒྱས་ཀྱི་ཆེ་བའི་ཡོན་ཏན་ནི། བྱང་ཆུབ་ཀྱི་སེམས་སུམ་བཅུ་རྩ་གཉིས་ཀྱི་རྩ་ཁམས་དང་ཐིག་ལེ་ཡི་གེའི་གཟུགས་སུ་ཨཱ་ལི་སུམ་ཅུ་རྩ་གཉིས་སུ་གནས་པ་ནི་མཚན་སུམ་བཅུ་རྩ་གཉིས། རང་བཞིན་བརྒྱད་ཅུའི་རྣམ་རྟོག་དང་ཐིག་ལེ་ཡི་གེའི་གཟུགས་སུ་གསལ་བྱེད་ཡི་གེ་བཞི་བཅུ་ཉིས་འགྱུར་དུ་གནས་པ་ནི་དཔེ་བྱད་བརྒྱད་ཅུ། རླུང་དང་ཐིག་ལེའི་ཁ་དོག་ནི་འོད་དང་འོད་ཟེར་གྱི་ཚོགས། །རླུང་བཅུ་ནི་དབང་བཅུ་དང་སྟོབས་བཅུ། རྩ་འཁོར་དང་རྩ་ཕྲན་གྱི་ཚོགས་མང་དུ་གནས་པ་ནི་སྐུའི་གསང་བ་བསམ་གྱིས་མི་ཁྱབ་པ། གཡོ་བ་རླུང་དང་རྩ་རྣམས་ཡི་གེའི་ཚུལ་དུ་གནས་པ་ནི་གསུང་གི་གསང་བ་བསམ་གྱིས་མི་ཁྱབ་པ། ཐིག་ལེ་དཀར་དམར་དང་འགྱུ་བ་རྣམ་རྟོག་གི་བྱེ་བྲག་ཐམས་ཅད་ཐུགས་ཀྱི་གསང་བ་བསམ་གྱིས་མི་ཁྱབ་པ། ཨོཾ་ལ་སོགས་པའི་ཡི་གེ་ནི་ཁམས་གསུམ་གྱི་བདག་པོ། ལུས་སྟོད་སྨད་བར་གསུམ་ན་གནས་པ་ནི་ས་གསུམ་གྱི་མགོན་པོ། །རྩ་ཕྲན་བསམ་གྱིས་མི་ཁྱབ་པ་ནི་ཇི་སྙེད་པ་མཁྱེན་པ། དབུ་མ་ནི་ཇི་ལྟ་བ་མཁྱེན་པ། ལུས་ངག་ཡིད་གསུམ་གྱི་གཤིས་ཅི་ཡང་མ་ཡིན་པའི་ངོ་བོ་ནི་རང་རིག་རང་གསལ་ཇི་ལྟ་བ་མཁྱེན་པ། གདངས་ཅིར་ཡང་མ་འགག་པར་སྣ་ཚོགས་སུ་འཆར་བ་ནི་གཞན་རིག་ཇི་སྙེད་མཁྱེན་པ། མ་རིག་པ་དང་འཁྲུལ་པ་ལས་དང་ཉོན་མོངས་པ་ཐམས་ཅད་གཤིས་མ་གྲུབ་པ་ནི་སྤངས་པ་ཕུན་ཚོགས། ངོ་བོ་དེ་ཐམས་ཅད་ཀྱི་གཤིས་ཡེ་ཤེས་སུ་འདུག་པ་ནི་རྟོགས་པ་ཕུན་ཚོགས། རྩ་འཁོར་ལོ་ལྔ་འབྱུང་བ་ལྔ། ཁམས་བདུད་རྩི་ལྔ། སེམས་ཉོན་མོངས་པ་ལྔ། རྒྱལ་བ་རིགས་ལྔ། ལུས་མཛད་པ་མཐར་འདོན་གྱི་སངས་རྒྱས་མཆོག་གི་སྤྲུལ་པ། རིགས་དྲུག་གི་ས་བོན་ཐུབ་པ་དྲུག །དེ་ལ་བརྟེན་པའི་རླུང་དང་རྣམ་རྟོག་སྐྱེ་བའི་སྤྲུལ་པ་ཡི་གེ་དང་། རླུང་རིགས་དྲུག་སོ་སོའི་སྐད་དུ་ཆོས་སྟོན་པ། དེ་ལ་སོགས་ཏེ་སངས་རྒྱས་ཀྱི་ཡོན་ཏན་ཐམས་ཅད་ཕུན་སུམ་ཚོགས་པའི་བདག་ཉིད་དུ་གནས་སོ། དེ་ལྟར་གནས་ཚུལ་ཡང་བྷ་གའི་ཡི་གེ་བཅུ་བཞི་སྟེ། ངེས་དོན་ནང་གི་ཧེ་རུ་ཀར་ཤེས་པར་བྱས་ཏེ། བདེ་མཆོག་རྩ་བའི་རྒྱུད་ལས། དཔལ་ལྡན་ཁྲག་འཐུང་རྒྱལ་པོ་ཆེ། འདོད་པ་ཀུན་གྱི་དབང་ཕྱུག་གཙོ། ཀུན་ཏུ་ཕྱག་དང་ཞབས་ལྡན་ཞིང་། ཀུན་ཏུ་ཐོས་ལྡན་འཇིག་རྟེན་ན། ཐམས་ཅད་གཡོགས་ཏེ་ཀུན་ཏུ་བཞུགས། ཞེས་སོ། །དེ་ལ་རྣལ་འབྱོར་ཆེན་པོའི་འབྲས་བུའི་ཁྱད་པར་ཡན་ལག་བདུན་གྱི་སྐུ་སྟེ། རྒྱུ་ཡན་ལག་བདུན་ལྡན་དུ་གནས། ལམ་ཡན་ལག་བདུན་ལྡན་དུ་ཉམས་སུ་བླང་བས། འབྲས་བུ་ཡན་ལག་བདུན་ལྡན་མངོན་དུ་བྱེད་པའོ། །དེ་ཡང་དཔལ་ངག་གི་དབང་ཕྱུག་གྲགས་པའི་ཞལ་སྔ་ནས། ལོངས་སྤྱོད་རྫོགས་དང་ཁ་སྦྱོར་བདེ་ཆེན་རང་བཞིན་མེད། སྙིང་རྗེས་རོས་གང་རྒྱུན་མི་འཆད་དང་འགོག་པ་མེད། ཡན་ལག་བདུན་པོ་ཉིད་དང་ལྡན་པའི་སངས་རྒྱས་བསྒྲུབ་བྱ་འདི། བདག་འདོད་ཚད་མས་ཡོངས་དགོས་བློ་ཅན་རྣམས་ཀྱང་བསྔགས། ཞེས་ཏེ། དེ་ལ་རྒྱུའི་དུས་སུ་ཡན་ལག་བདུན་ལྡན་དུ་གནས་པ་ནི། ལོངས་སྤྱོད་རྫོགས་པའི་ཡན་ལག་ནི། མཚན་དང་དཔེ་བྱད་འོད་དང་འོད་ཟེར་གྱི་གཞི་རྟེན་མ་ལུས་པ་གནས་པའོ། །ཁ་སྦྱོར་གྱི་ཡན་ལག་ན །ི རྩ་ཐམས་ཅད་སྟེང་འོག་ཏུ་ཁ་སྦྱོར་ལ། རླུང་ཐམས་ཅད་ཐབས་ཀྱི་རྒྱུ་བ་དང་ཤེས་རབ་ཀྱི་རྒྱུ་བ་ཁ་སྦྱོར་ཏེ། རྩ་རྣམས་ཐམས་ཅད་མཉམ་སྦྱོར་བས། །མཁའ་འགྲོ་མ་ཡི་དྲྭ་བ་སྡོམ། ། ཞེས་བདེ་མཆོག་ལས་གསུངས་སོ། ཐིག་ལེ་ཨ་ཧཾ་ཁ་སྦྱོར། སེམས་སྣང་སྟོང་ཁ་སྦྱོར་དུ་གནས་པའོ། །བདེ་བས་གང་བའི་ཡན་ལག་ནི། དང་པོ་སྐྱེས་ཀྱང་ལྷན་ཅིག་སྐྱེས་པའི་དགའ་བ་དང་བཅས་ཏེ་བདེ་བ་སྐྱེས། གནས་ཀྱང་ལུས་སེམས་ཀྱི་ངོ་བོ་བདེ་བ་ཆེན་པོར་གནས། འཆི་བ་ན་ཡང་ལྷན་ཅིག་སྐྱེས་པའི་དགའ་བ་དང་བཅས་ཏེ་བདེ་བར་འཆི་བས་དུས་གསུམ་དུ་བདེ་བ་སྟེ། ཚོར་བ་ཐམས་ཅད་བདེ་བ་ཆེན་པོའོ། །རང་བཞིན་མེད་པའི་ཡན་ལག་ནི། ལུས་ངག་ཡིད་གསུམ་དབྱེར་མེད་དེ། བདེན་པའང་མ་ཡིན་བརྫུན་པའང་མ་ཡིན་ཏེ་ཅི་ཡང་མ་ཡིན་ཞིང་སྤྲོས་པ་ཐམས་ཅད་དང་བྲལ་བའོ། །སྙིང་རྗེས་གང་བའི་ཡན་ལག་ནི། སེམས་ཀྱི་གདངས་འགག་པ་མེད་པ་ཅི་ཡང་འཆར་ཞིང་། དེ་དང་གཉིས་སུ་མེད་པ་རྩ་གནས་ཀྱི་རྟེན་འབྲེལ་ལོ། །མཚན་ཉིད་སྣ་ཚོགས་སུ་འཆར་བ་ལ་ངོ་བོ་གཉིས་སུ་མེད་པའོ། ། རྒྱུན་མི་འཆད་པའི་ཡན་ལག་ནི། དཔེར་ན་ཇི་སྲིད་ཆུ་མ་བསྐམ་པ་དེ་སྲིད་དུ་བརླན་གཤེར་གནས་ལ། དེ་བཞིན་དུ་ཇི་སྲིད་སེམས་གནས་པ་དེ་སྲིད་དུ་ལུས་ངག་ཀྱང་གནས་པས་སོ། །དོན་གྱི་ལུས་ངག་ཡིད་གསུམ་ལ་རྒྱུན་ཆད་མེད་དེ། དུས་ཐམས་ཅད་དུ་ལྷན་ཅིག་ཏུ་གནས་པའོ། །
འགོག་པ་མེད་པའི་ཡན་ལག་ནི། ཆོས་ཐམས་ཅད་ཀྱི་མཚན་ཉིད་ཅིར་ཡང་འཆར་བ་ལ་སྟོང་པ་ཕྱོགས་གཅིག་པའི་སེམས་མེད་པ་དང་། རྐྱེན་གང་གིས་ཀྱང་གཞིག་ཅིང་མེད་པར་བྱར་མེད་པའོ། །དེ་རྣམས་ཀྱི་གནད་ཀྱང་ལམ་ཡན་ལག་བདུན་ལྡན་ཟབ་ཆོས་གཅིག་ཏུ་ཤེས་པར་བྱའོ། །གསུམ་པ་ལུས་འཇིག་པ་རྫོགས་པའི་སངས་རྒྱས་སུ་འཇིག་པ་ནི། ཚེའི་དུས་བྱས་ཏེ་འཆི་བའི་དུས་སུ་རྩ་མདུད་གྲོལ་བ་སྤྲུལ་པའི་སྐུ། ཡི་གེ་རྣམས་ཞིག་སྟེ་ཐིག་ལེ་གཡོ་བ་ལོངས་སྐུ། སེམས་འོད་གསལ་དུ་འཆར་བ་ཆོས་སྐུའོ། །ཕྲ་རགས་ཀྱི་སྣང་བ་དང་རྟོག་པ་ཐིམ་པས་སྤངས་པ་ཕུན་སུམ་ཚོགས་པ། འཆི་བའི་འོད་གསལ་དོན་དམ་པ་ནི་རྟོགས་པ་ཕུན་སུམ་ཚོགས་པའོ། །འབྱུང་པ་ལྔ་དང་དབང་པོ་ལྔ་ཐིམ་པ་རྒྱལ་བ་རིགས་ལྔ། སེམས་འོད་གསལ་དུ་ཐིམ་པ་རིགས་དྲུག་པ་རྡོ་རྗེ་འཆང་ངོ་། ཤི་བ་དོན་དམ་པ་ཆོས་སྐུ། བར་དོ་ལུས་ལེན་པ་གཟུགས་ཀྱི་སྐུའོ། །དེ་ལྟར་སྐྱེ་བ་དང་འཆི་བ་དང་གནས་པ་གསུམ་ཡང་སངས་རྒྱས་ཡིན་པས་འབྲས་བུའི་ཆོས་ཐམས་ཅད་ཚང་སྟེ། ཡོད་པ་བསྒྲུབས་པ་དང་མེད་པ་ལོགས་ནས་བཙལ་བའམ། ངན་པ་གཅིག་བཟང་པོར་བཏང་རྒྱུ་མེད་དེ། དུས་གསུམ་ལས་གཞན་དུ་འགྱུར་བ་མེད་པས་རྒྱུ་སེམས་ཅན་གྱི་དུས་ནའང་འབྲས་བུ་སངས་རྒྱས་ཉིད་ཡིན་པས་སོ། དེ་ཡང་ཀྱེ་རྡོ་རྗེའི་རྒྱུད་ལས། སངས་རྒྱས་མ་ཡིན་སེམས་ཅན་ནི། གཅིག་ཀྱང་ཡོད་པ་མ་ཡིན་ནོ། ། སྐྱེ་བོ་རྣལ་འབྱོར་མཐར་ཕྱིན་པས། ང་རྒྱལ་མི་བཅག་མཐོ་མི་འཚོམས། ཀུན་རྫོབ་གཟུགས་སུ་གནས་ནས་ནི། འདི་དག་བདེ་གཤེགས་རིགས་སུ་གྱུར། ཞེས་སོ། ། འོ་ན་དེ་ལྟར་གདོན་མ་ནས་སངས་རྒྱས་ཡིན་ན་ལམ་བགྲོད་ཅི་དགོས་ཤེ་ན། རྩ་རྒྱུད་ལས། སེམས་ཅན་རྣམས་ནི་སངས་རྒྱས་ཉིད། །འོན་ཀྱང་གློ་བུར་དྲི་མས་བསྒྲིབས། །དེ་ཉིད་བསལ་ན་སངས་རྒྱས་ཉིད། །ཅེས་སོ། དེ་ལྟར་སྐུ་གསུམ་གདོད་མ་ནས་ལྷན་ཅིག་སྐྱེས་པའི་སངས་རྒྱས་སུ་གནས་པ་ནི། དངོས་པོའི་གནས་ལུགས་ཏེ་དེ་ལྟར་དུ་རང་ངོ་མ་ཤེས་པས་མ་རིག་པ། དེ་ལ་ལོག་པར་བཏགས་པས་འཁྲུལ་པ་ཡིན་པ་ལ་ཡིན་པར་ངོ་ཤེས་ཤིང་། གོམས་པར་བྱེད་པ་ལ་ལམ་ཞེས་བྱ་ལ། ཀུན་བརྟགས་ཀྱི་འཁྲུལ་པ་རྩ་བ་ནས་དག་ཅིང་ཇི་ལྟ་བའི་རང་གི་མཚན་ཉིད་མངོན་དུ་གྱུར་པ་ནི་འབྲས་བུ་མཐར་ཐུག་ཅེས་བྱའོ། །དེ་ལྟར་ཕྱི་ནང་བསྐྱེད་རིམ་རླུང་སྦྱོར་གྱི། །རྣམ་གཞག་ཚད་ལྡན་གོང་མས་གསུངས་པ་ལས༑༑ལྷག་པར་འཆད་རྒྱུ་བླུན་པོ་བདག་ལ་མེད། །འོན་ཀྱང་གོང་མའི་གསུང་རྣམས་རང་ལུགས་དང་། །གཞན་ལུགས་དགག་པའི་ལུང་རིགས་མང་ཆེས་པས། །བློ་ཆུང་བདག་འདྲས་རྟོགས་པར་མི་འགྱུར་ལ། །དེ་ཕྱིར་སྔོན་བྱོན་མཁས་པའི་གསུང་རྒྱུན་དང་། ཁྱད་པར་བཀའ་དྲིན་མཉམ་མེད་བླ་མ་རྗེ༑༑དཀོན་མཆོག་མཚན་ཅན་གསུང་གི་ཟེགས་མ་རྣམས། །འཐོར་བ་སྡུད་དང་རང་ཉིད་དྲན་གསོ་དང་། །ཟབ་ལམ་རྡོ་རྗེ་ཐེག་ལ་མོས་པ་ཡི། ། སློབ་བུ་རྣམས་ལ་ཕན་ཕྱིར་འདི་བྲིས་སོ། །གཞན་དུ་ཐ་སྣད་ཚུལ་ལ་ཞེན་པ་དང་། །རྟོག་གེའི་བློ་ཅན་རྣམས་ལ་འདི་མི་མཁོ། །ཐོས་ཀྱང་སྔགས་ཀྱི་ཚུལ་ལ་རྨོངས་པ་ཡི། །ཉན་ཐོས་སྤྱོད་ཚུལ་འཛིན་ལ་ཅི་བྱར་ཡོད། །ཚུལ་འདི་དང་པོ་རྫོགས་པའི་སངས་རྒྱས་དང་། །བར་དུ་རྒྱ་གར་གྲུབ་པའི་དབང་ཕྱུག་དང་། །ཐ་མར་གངས་ཅན་ཁྲོད་འདིར་ས་སྐྱ་པའི། །ངེས་དོན་གསང་བའི་མཛོད་འཛིན་ཀུན་དགའི་ཞབས། །དེ་དང་དེ་སྲས་བརྒྱུད་པར་བཅས་རྣམས་ཀྱི། །ལེགས་བཤད་ཀུ་མུད་དབྱེར་བའི་འོད་བརྒྱ་འདི། །བདག་བློས་མ་ཡིན་ཡོངས་འཛིན་མཁས་གྲུབ་དང་། །མཁའ་འགྲོ་རྣམས་དང་ཞིང་སྐྱོང་ཆེན་པོ་སོགས། །ཐུགས་རྗེ་བྱིན་རླབས་ནུས་མཐུ་ལྡན་རྣམས་ཀྱིས། །བུ་བཞིན་བསྐྱངས་པས་ལེགས་བཤད་འདི་བྲིས་སོ། །
འདི་ཡི་རྒྱབ་རྟེན་རྒྱུད་དང་རྒྱ་གཞུང་དང་། ། གོང་མའི་གསུང་དང་ཁྱད་པར་ཟླ་ཟེར་དང་། །ཀྱེ་རྡོར་རྣམ་བཤད་ལུས་དཀྱིལ་རྩོད་སྤོང་དང་། ། ཆོས་ཀྱི་རྒྱལ་པོའི་གསུང་རབ་མཐའ་དག་རྣམས། །རྣམ་བཤད་འདི་ཡི་རྒྱབ་རྟེན་ཚད་མ་ཡིན། ། ལེགས་པར་མ་སྦྱངས་བློ་ནུས་ཆུང་བ་ཡིས། །མ་གོ་མ་རྟོགས་ལོག་པར་བཤད་ལ་སོགས། །ཉེས་ཚོགས་གང་མཆིས་བླ་མ་ལྷར་བཅས་དང་། །སྟོབས་འཕྲོག་ནག་པོ་ལ་སོགས་སྲུང་མ་ཡིས། །བཟོད་པར་མཛད་ནས་མཆོག་དང་ཐུན་མོང་གི །དངོས་གྲུབ་སྩོལ་ཞིང་བར་ཆད་བསྲུང་དུ་གསོལ། །གཞན་ཡང་འདི་ལ་ཉེས་ཚོགས་མཆིས་གྱུར་ན། །རིང་དུ་སྦྱངས་དང་བསམ་བྱུང་རིགས་པ་ལྡན། །བསྒོམས་བྱུང་གྲུབ་པ་བརྙེས་རྣམས་བཟོད་པར་མཛོད། །དེ་ལས་གཞན་དུ་ཚེ་འདིའི་ལྟོས་ཆོས་དང་། །ཐ་སྙད་ཕྲན་གྱིས་རང་བློ་དྲེགས་པ་དང་། །ཚིག་ཕྲེང་འཛིན་པའི་རྟོག་གེས་སྨད་གྱུར་ན༑༑ཆག་པས་གས་ལ་སྨོད་དང་མགྲོན་བུ་ཡིས། །བརྒྱན་པས་གསེར་གཡུས་མཛེས་ལ་འཕྱ་བ་བཞིན། ། ཚུལ་དེ་ཉིད་ལ་བ་སྤུ་གཡོ་མི་འགྱུར། ། འདི་སྦྱར་བྱེད་པ་དཔལ་ལྡན་ས་སྐྱར་སྐྱེས། །ལས་དཀར་མཐུ་ཡིས་ཨེ་ཝྃ་གནས་སུ་སླེབ། །དམ་པས་རྗེས་བཟུང་སྡོམ་གསུམ་བཀའ་དྲིན་ནོས། ཁ་ཟེགས་བསྡུས་པའི་བཤད་པ་མི་ཤེས་ཀྱང་། །བླ་མའི་དྲིན་ལས་ངེས་དོན་ནོར་བུ་རྙེད། །དད་ལྡན་རྣམས་ལ་སྟེར་སེམས་ཆེར་ལྡན་པས། །ཤཱཀྱའི་དགེ་སློང་དཀོན་མཆོག་དཔལ་ལྡན་གྱིས། །བསྟན་དང་བསྟན་པའི་བདག་པོ་བསྟན་འཛིན་སོགས། །ཡོངས་འཛིན་ཡོངས་ཀྱི་བདག་པོས་ཡོངས་བཟུང་ཕྱིར༑༑ལེགས་བཤད་ལེགས་པར་བཤད་པའི་ལེགས་བྱས་འདི། །འདྲེན་མཛད་འདྲེན་པ་བཟང་པོ་འདྲེན་མཆོག་གིས། །བཀའ་དྲིན་བཀའ་ཡི་ཅོད་པན་བཀའ་བཞིན་འཛིན། །མཁས་མང་མཁས་པའི་བཞེད་དོན་མཁས་འདོད་ན། ། ངེས་དོན་ངེས་པའི་གཏེར་འདི་ངེས་པར་ལོངས། །དེ་སྐད་སྨྲ་བ་སྣ་ཚོགས་ཆུ་རྟ་ལོ། །རྒྱ་གར་དབྱར་འབྲིང་ཆུ་སྟོད་ཟླ་བ་ཡི། །མཁའ་འགྲོ་འདུ་བའི་གྲལ་ཚེས་བཅོ་ལྔ་ལ། །དྲང་སྲོང་ཕུར་བུ་རྒྱལ་གྱི་ཁྲིར་བཞུགས་ཚེ། །དཔལ་ལྡན་ས་སྐྱའི་སྐྱེས་མཆོག་འཁྲུངས་པའི་གནས། །རྩེ་གདོང་བསམ་གཏན་འཕེལ་རྒྱས་གནས་སུ་བྲིས། །ཞེས་པ་ནི་སྙ